**Zámer zavedenia parkovacej politiky - regulovaného parkovania**

**na sídlisku KVP**

Od roku 2019 mestská časť pracovala na projektovaní nových parkovacích miest tam, kde to priestorové možnosti dovoľujú, pričom sme celkovo pripravili 8 projektov na nové parkoviská. V roku 2021 bolo zrealizované rozšírenie parkovacích miest na Zombovej ulici, v roku 2022 na Janigovej ulici. V súčasnosti sa napriek obštrukciám zo strany MMK ukončuje rozšírenie parkovacích miest na Dénešovej ulici. V príprave máme projekt rozšírenia parkoviska na Stierovej ulici.

Mestské zastupiteľstvo v Košiciach v roku 2021 schválilo nové regulatívy pre výstavbu parkovísk, ktoré nám vo významnej miere obmedzili možnosť budovania parkovísk na úkor zelených plôch. S tým súvisia taktiež požiadavky Útvaru hlavného investora na hromadné parkovacie garáže miesto výstavby nových parkovacích miest. Mestská časť si plne uvedomuje potrebu výstavby takýchto parkovacích domov, avšak vzhľadom na možnosti nášho rozpočtu nie je v našich silách a možnostiach takéto stavby realizovať.

Riešenie problematiky parkovania mimo budovania nových parkovacích miest môže priniesť zavedenie rozumnej a efektívnej parkovacej politiky, ktorá by pomohla čiastočne regulovať a redukovať počet odstavených vozidiel na našom území. Je potrebné si ale uvedomiť, že žiadna parkovacia politika negarantuje, že všetci rezidenti budú mať zaručené voľné parkovacie miesto pri svojom vchode. Parkovacia politika znamená to, že zvýhodnenie získajú rezidenti na úkor ľudí bez trvalého pobytu a budú tak môcť zaparkovať v rámci sídliska. Nie priamo pred vchodom, ale na prvom voľnom parkovacom mieste, ktoré si vyberú potom, čo ho uvoľnia ľudia bez rezidentských výhod. Náš verejný priestor je limitovaný a nevieme ho nijako rozšíriť. Potrebujeme preto na sídlisku zaviesť jasné pravidlá a vyčistiť ho od áut, ktoré tu na základe týchto pravidiel nemôžu parkovať tak, aby komfort získali naši rezidenti.

Dňa 20.04.2023 Mestské zastupiteľstvo v Košiciach schválilo návrh VZN mesta Košice o dočasnom parkovaní motorových vozidiel na vymedzenom území mesta Košice. Predmetný návrh VZN vytvoril predpoklad, aby sa zadefinované zóny parkovania mohli rozšíriť o ďalšie zóny (mestské časti). Na základe toho bola v máji 2023 odoslaná žiadosť mestskej časti mestu Košice o zapojenie sa do jednotného systému regulovaného parkovania, pričom regulované by bolo celé územie sídliska KVP so všetkými plochami určenými na parkovanie. Následne boli zrealizované viaceré stretnutia a dohodnutý ďalší postup. Mestskej časti bol doručený Manuál prípravných prác implementácie parkovacej politiky – požiadavky na mestské časti. Na základe toho bol v mesiaci máj vykonaný nápočet parkovacích miest a v mesiaci október bol pracovníkmi miestneho úradu vykonaný prieskum statickej dopravy na území mestskej časti. Tieto budú slúžiť ako nevyhnutný podklad pre projektanta projektu organizácie dopravy a zároveň ako relevantné dáta pri zavádzaní regulovaného parkovania. V súčasnosti sa uskutočňuje verejné obstarávanie pre geodetické zameranie pouličného parkovania na území našej mestskej časti, ktoré bude taktiež tvoriť podklad pre spracovanie samotného projektu organizácie dopravy. Geodetické zameranie bude zrealizované v prvom kvartáli roku 2024. Predpokladaná hodnota tejto zákazky je 37.930 € s DPH.

Súčasne bude od začiatku roka 2024 pripravované a zrealizované verejné obstarávanie na projektanta projektu organizácie dopravy. Primárnym účelom tohto projektu bude návrh vodorovného a zvislého dopravného značenia v súlade s platnými technickými normami a zákonnými požiadavkami, zahŕňajúc taktiež zákonom vyžadované počty parkovacích miest pre osoby ŤZP. Jeho súčasťou bude aj návrh nových parkovacích miest a úpravy potencionálnych plôch vhodných pre riadne parkovacie miesta, vrátane plôch, ktoré sú v súčasnosti z pohľadu zákona považované za chodník, prípadne úpravy organizácie dopravy vo vytypovaných úsekoch miestnych ciest. Pri spracovávaní tohto projektu autorizovaným stavebným inžinierom budú musieť byť zapracované technické a zákonné požiadavky na reguláciu statickej dopravy a realizáciu nových parkovacích miest tak, aby mohol byť projekt schválený príslušnými orgánmi a úspešne zrealizovaný. Stavebné úpravy navrhnutých a schválených parkovacích miest budú poslednou etapou zavádzania novej parkovacej politiky. Získanie jednotlivých stanovísk a určenia dopravného značenia projektantom bude možné v rámci VO zahrnúť do predmetu zákazky. Predpokladaná hodnota tejto zákazky zatiaľ nebola určená, no predbežne sa dá odhadovať na cca. 60.000 € s DPH. Ďalšie finančné prostriedky budú potrebné na realizáciu vodorovného a zvislého dopravného značenia, ako aj na prípadné stavebné úpravy, navrhnuté k vytvorenie nových parkovacích miest.

Neoddeliteľnou súčasťou prípravných prác bude taktiež príprava a schvaľovanie VZN mestskej časti, ktoré zavedie jasné a prehľadné pravidlá pre parkovanie rezidentov a nerezidentov na území nášho sídliska. V rámci tohto VZN bude potrebné zadefinovať jednotlivé druhy poskytovaných kariet (rezidentská, abonentná, návštevnícka, bonusová, sociálna), ako aj podmienky ich vydávania. VZN taktiež poskytne právny základ pre technologické zázemie, elektronickú registráciu a využívanie elektronických služieb parkovania, ako aj možnosti kontroly jeho dodržiavania. Samotné znenie potrebného VZN však závisí na vyriešení kompetenčných otázok týkajúcich sa systému regulovaného parkovania vo vzťahu k mestu Košice. V tejto súvislosti bola dňa 17.07.2023, s urgenciou dňa 06.11.2023, odoslaná mestu Košice žiadosť o stanovisko ku kompetenčným otázkam v súvislosti s rozšírením regulovaného parkovania o územie našej mestskej časti. Avšak do doby spracovávania tejto správy nám odpoveď na naše žiadosti nebola doručená. Vzhľadom na to, že prieskum statickej dopravy bol už zrealizovaný v mesiaci október 2023, boli obsahom urgencie zo dňa 06.11.2023 tieto kompetenčné otázky:

* Zabezpečenie (verejné obstarávanie) a financovanie projektovej dokumentácie, vrátane geodetického zamerania.
* Zabezpečenie a financovanie vodorovného a zvislého dopravného značenia.
* Vyriešenie otázky správcovstva.
* Vyriešenie systému kontroly a výberu pokút.
* Vyriešenie systému prerozdeľovania finančných výnosov z parkovacieho systému.

Nezáväzne od našej urgencie bol dňa 22.11.2023 miestnemu úradu doručený aktualizovaný Manuál prípravných prác implementácie parkovacej politiky – požiadavky na mestské časti, kde v bode č. 5 je už výslovne uvedené, že financovanie projektovej dokumentácie zabezpečuje MČ. Tým bola daná odpoveď na prvú kompetenčnú otázku.

Plánovaný termín realizácie úprav dopravného značenia a spustenia zóny regulovaného parkovania je druhá polovica roka 2025, v závislosti od rozpočtových možností mestskej časti na najbližšie dva roky.

Spracovali:   
Mgr. Rastislav Roško,

Ing. Jarmila Balážová, PhD.

oddelenie výstavby a majetku