**Dôvodová správa**

Mestská časť Košice-Sídlisko KVP v rámci výkonu samosprávy zakladá podľa ustanovenia § 4 ods. 3 písm. l) zákona SNR č. 369/1990 Zb. o obecnom zriadení v znení neskorších predpisov ako jediný spoločník obchodnú spoločnosť Komunitná kaviareň KVP s.r.o.

O založení spoločnosti Komunitná kaviareň KVP s. r. o. rozhoduje v zmysle ustanovení § 14 ods. 3 písm. i) zákona SNR č. 401/1990 Zb. o meste Košice v znení neskorších predpisov a § 11 ods. 4 písm. l) zákona SNR č. 369/1990 Zb. o obecnom zriadení v znení neskorších predpisov Miestne zastupiteľstvo Mestskej časti Košice-Sídlisko KVP.

Cieľom založenia spoločnosti Komunitná kaviareň KVP s.r.o. je podpora verejného záujmu v rámci výkonu samosprávy Mestskej časti Košice-Sídlisko KVP za účelom zabezpečenia potrieb obyvateľov, rozvoja a lepšej realizácie samosprávnej pôsobnosti, vrátane zveľaďovania a zhodnocovania majetku na území Mestskej časti Košice-Sídlisko KVP.

Sídlom spoločnosti Komunitná kaviareň KVP s.r.o. bude Trieda KVP 1, 040 01 Košice a bude jej zverená prevádzka Komunitnej kaviarne a priľahlých športových ihrísk v Drocárovom parku, prípadne ďalšie súvisiace činnosti.

Zámer založenia spoločnosti Komunitná kaviareň KVP s.r.o. bol schválený Miestnym zastupiteľstvom Mestskej časti Košice-Sídlisko KVP na X. rokovaní dňa 25.10.2023 uznesením číslo 106.

Spracoval:

JUDr. Oliver Petro,

právne oddelenie